《九奋 其一 启愤》
宋代·薛季宣

启愤兮申冤，诉衷情兮陈矢言。叫苍天之无辜兮，指心以为正。

将求信于旬始兮，或咎繇之我听。神羊不世有以触邪兮，其谁宜为政。

亲莫亲于手足兮，而为之诟病。重莫重于君臣兮，而谗言以兴。

余服兰而佩芷兮，扈江蓠与蕙茝。纫留夷而纬楬车兮，以为束带。

青云冠兮远游履，心旷漭兮横四海。日月昭其清明兮，孰兴云雾。

余既有此高洁兮，羌谓余为卑污。凤皇翔于九霄兮，燕雀与程其度。

苍蝇矢之乱白墨兮，人夫何为乎不悟。

于穆灵脩之高厚兮，天与地其作配。三辰焕其服章兮，揭招摇而为盖。

拂白螭之纯素兮，列苍龙于左辅。朱鸟荧煌而先后兮，神龟昌扬而禦侮。

东南海而西界羌兮，商于崇其北户。愉昭明而震起兮，谌发挥于天下。

余日望其遵此途兮，放意咸池。乘王虬兮俱奋飞，开阊门兮造东父，逍遥游兮太微。

何鸱鸮兮名凤皇，驾金车兮翱翔。之桑间兮溱洧之侧，乐盘游兮三旬不息。

余心隐忧兮，惟灵脩之故也。靓修饰而娟娟兮，而以为恶也。

余静好而弗余亲兮，蹲踏蛾眉之妒也。足顿地而不我知冤兮，仰天而不吾讣也。

省吾私而内不止疚兮，此固天之数也。悲幽幽兮楚宫深，望漠漠兮楚云阴。

指天极兮清高，聊适我兮遐心。吸正阳与沆瀣兮，于夕阴与清旦。

骑朝霞而御白蜺兮，以游以衍。和六气而与居兮，不知我之为物。

升天入地兮，倏来往忽。灵脩可告语而献之兮，将我从而我咈。

重曰：皇苍愉和，物无它兮。阴霭飞腾，俨惟瑕兮。云收风静，恬静嘉兮。

悠悠我心，可如何兮。

作者简介：薛季宣（1134～1173），字士龙，号艮斋，学者称艮斋先生，永嘉（今浙江温州市鹿城区）人，南宋哲学家，永嘉学派创始人。薛徽言之子。少时随伯父薛弼宦游各地。17岁时，在岳父处读书，师事袁溉，得其所学，通礼、乐、兵、农，官至大理寺主簿。历仕鄂州武昌县令、大理寺主簿、大理正、知湖州，改常州，未赴而卒。反对空谈义理，注重研究田赋、兵制、地形、水利等世务，开创永嘉事功学派先志。著有《浪语集》、《书古文训》等。